Απόφαση της Επιτροπής

της 30ής Δεκεμβρίου 2002

όσον αφορά την ανάπτυξη ενός ενοποιημένου μηχανογραφικού κτηνιατρικού συστήματος

[κοινοποιηθείσα υπό τον αριθμό Ε(2002) 5496]

(2003/24/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 20 παράγραφος 3,

την απόφαση 92/438/ΕΟΚ του Συμβουλίου, της 13ης Ιουλίου 1992, για τη μηχανογράφηση των κτηνιατρικών διαδικασιών εισαγωγής (σχέδιο SHIFT), για την τροποποίηση των οδηγών 90/675/ΕΟΚ, 91/496/ΕΟΚ και 91/628/ΕΟΚ και της απόφασης 90/424/ΕΟΚ και την κατάργηση της απόφασης 88/192/ΕΟΚ(3), όπως τροποποιήθηκε τελευταία από την απόφαση 95/1/ΕΚ(4), και ιδίως το άρθρο 12,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(5), όπως τροποποιήθηκε τελευταία από την απόφαση 2001/572/ΕΚ(6), και ιδίως τα άρθρα 37 και 37α,

Εκτιμώντας τα ακόλουθα:

(1) Η οδηγία 1999/93/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για τις ηλεκτρονικές υπογραφές(7) αφορά τη διασφάλιση της ασφάλειας και της εμπιστοσύνης στις ηλεκτρονικές επικοινωνίες και διευκολύνει τη χρησιμοποίησή τους από τις εθνικές και κοινοτικές διοικήσεις, τόσο μεταξύ τους όσο και με τους πολίτες και τους οικονομικούς φορείς.

(2) Η απόφαση 92/563/ΕΟΚ της Επιτροπής, της 19ης Νοεμβρίου 1992, περί της προβλεπόμενης από το σχέδιο SHIFT βάσεως δεδομένων όσον αφορά τους κοινοτικούς όρους εισαγωγής(8), αναθέτει στην Επιτροπή την ανάπτυξη των ενδεδειγμένων βάσεων δεδομένων.

(3) Η απόφαση 91/398/ΕΟΚ της Επιτροπής, της 19ης Ιουλίου 1991, σχετικά με δίκτυο πληροφορικής για τη σύνδεση των κτηνιατρικών αρχών (ANIMO)(9) καθορίζει τις βασικές αρχές του δικτύου επικοινωνίας μεταξύ των κτηνιατρικών μονάδων.

(4) Διάφορες εργασίες που πραγματοποιήθηκαν στο πλαίσιο κοινοτικών μελετών και σεμιναρίων κατέληξαν στην ανάγκη αναθεώρησης της αρχιτεκτονικής του δικτύου ANIMO προκειμένου να τεθεί σε λειτουργία ένα κτηνιατρικό σύστημα στο οποίο ενοποιούνται οι διάφορες μηχανογραφικές εφαρμογές.

(5) Το ψήφισμα A5-0396/2000 του Ευρωπαϊκού Κοινοβουλίου σχετικά με την ειδική έκθεση αριθ. 1/2000(10) του Ελεγκτικού Συνεδρίου σχετικά με την κλασική πανώλη των χοίρων ζητεί να γίνεται η διαχείριση και κατάρτιση του δικτύου ANIMO εξ ολοκλήρου υπό τον έλεγχο της Επιτροπής, καθώς και ορισμένες τροποποιήσεις σύμφωνα με τις παρατηρήσεις του Ελεγκτικού Συνεδρίου.

(6) Για τη βελτιστοποίηση των λειτουργιών και των διεπαφών χρηστών, τα κράτη μέλη πρέπει να συνεργαστούν στενά για την κατάρτιση ενοποιημένου μηχανογραφικού κτηνιατρικού συστήματος.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Κοινότητα θέτει το συντομότερο δυνατόν σε λειτουργία ένα μηχανογραφικό σύστημα το οποίο ενσωματώνει τις λειτουργίες των συστημάτων ANIMO και SHIFT στο πλαίσιο ενιαίας αρχιτεκτονικής. Οι τεχνικές προδιαγραφές του συστήματος αυτού καθορίζονται στο παράρτημα.

Άρθρο 2

1. Σε πρώτη φάση, η Επιτροπή επεξεργάζεται τις προδιαγραφές του νέου συστήματος ANIMO, προβαίνει σε ανάλυσή του και παρουσιάζει ένα πρωτότυπο.

Για το σκοπό αυτό η Επιτροπή διαθέτει 200000 ευρώ.

2. Σε δεύτερη φάση, η Επιτροπή καταρτίζει το σύστημα ANIMO και θέτει στη διάθεση των κρατών μελών τη βάση δεδομένων.

3. Η Επιτροπή διασφαλίζει επίσης την ανάπτυξη και την ενσωμάτωση στο νέο μηχανογραφικό σύστημα του συστήματος SHIFT, και ιδίως των απαιτούμενων λειτουργιών για την ενίσχυση της διαδικασίας λήψης αποφάσεων στους μεθοριακούς σταθμούς επιθεώρησης τόσο όσον αφορά τις κανονιστικές διατάξεις όσο και την ανάλυση κινδύνων.

Άρθρο 3

Ο γενικός διευθυντής της Γενικής Διεύθυνσης για την Υγεία και την Προστασία των Καταναλωτών εξουσιοδοτείται να υπογράψει εξ ονόματος της Ευρωπαϊκής Επιτροπής τις απαιτούμενες συμβάσεις για την υλοποίηση της παρούσας απόφασης.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 30 Δεκεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 243 της 25.8.1992, σ. 27.

(4) ΕΕ L 1 της 1.1.1995, σ. 113.

(5) ΕΕ L 224 της 18.8.1990, σ. 19.

(6) ΕΕ L 203 της 28.7.2001, σ. 16.

(7) ΕΕ L 13 της 19.1.2000, σ. 12.

(8) ΕΕ L 361 της 10.12.1992, σ. 45.

(9) ΕΕ L 221 της 9.8.1991, σ. 30.

(10) ΕΕ C 85 της 23.3.2000, σ. 1.

ΠΑΡΑΡΤΗΜΑ

Η αρχιτεκτονική των συστημάτων πληροφορικής της ΓΔ "Υγεία και Προστασία των Καταναλωτών" στηρίζεται σε μια τεχνολογία "n-tiers", με φυλλομετρητή από την πλευρά του πελάτη, Η/Υ εξυπηρετητή WEB για την παρουσίαση των πληροφοριών και διαχωριζόμενο εξυπηρετητή βάσης δεδομένων ORACLE. Οι στρατηγικές εφαρμογές αναπτύσσονται σε JAVA με το προϊόν BEA Weblogic. Το πρωτόκολλο δικτύου είναι IP, με τη χρησιμοποίηση - εφόσον απαιτείται για λόγους ασφάλειας - ενός ιδιωτικού δικτύου δεδομένων TESTA II και πρωτοκόλλων ασφαλείας όπως το Secure Socket Layer (SSL) ή το Public Key Infrastructure (PKI). Οι ανταλλαγές δεδομένων μεταξύ εφαρμογών πραγματοποιούνται βάσει του προτύπου XML.

Οι στατιστικές εκθέσεις αναπτύσσονται από το λογισμικό BO (Business Object) και ένα λογισμικό χαρτογράφησης.